b"\n_START_ARTICLE_\nAdam Lambert\n_START_SECTION_\nAnkstyvasis gyvenimas\n_START_PARAGRAPH_\nLambertas gim\xc4\x97 Indianapolyje, Indianos valstijoje, interjero dizainer\xc4\x97s Leilos ir vadybininko Ebero Lambert\xc5\xb3 \xc5\xa1eimoje. Netrukus po gimimo Lambertas su t\xc4\x97vais persik\xc4\x97l\xc4\x97 \xc4\xaf Kalifornij\xc4\x85 ir u\xc5\xbeaugo San Diege. Jis lank\xc4\x97 Deer Canyon pradin\xc4\x99 mokykl\xc4\x85, Mesa Verde gimnazij\xc4\x85, kur laim\xc4\x97jo Airband konkurs\xc4\x85 ir Mount Carmel vidurin\xc4\x99 mokykl\xc4\x85 (MCHS), kur dalyvavo teatro, choro veikloje ir da\xc5\xbenai koncertuodavo su mokyklos d\xc5\xbeiazo grupe \xe2\x80\x9eMC Jazz\xe2\x80\x9c. Tarp daugiausiai \xc4\xaftakos jam padariusi\xc5\xb3 atlik\xc4\x97j\xc5\xb3, jis pamin\xc4\x97jo David' Bowie, Madonna, Michael\xc4\x85 Jackson\xc4\x85, Queen ir Led Zeppelin._NEWLINE_Lambertas, kuris yra \xc5\xbeydas, \xc5\xbeyd\xc5\xb3 renginiuose hebraji\xc5\xa1kai atliko tokias dainas kaip \xe2\x80\x9eShir LaShalom\xe2\x80\x9c. Jis lankosi Men\xc5\xb3 sinagogoje San Diege ir dainavo Kol Nidre pamaldose per \xc5\xbeyd\xc5\xb3 \xc5\xa1vent\xc4\x99 Jom Kipur\xc4\x85. Lambertas taip pat pasirod\xc4\x97 \xc5\xbeydi\xc5\xa1kos tematikos miuzikle The Ten Commandments: The Musical, kuriame atliko dain\xc4\x85 \xe2\x80\x9eIs Anybody Listening?\xe2\x80\x9c\n_START_SECTION_\nAnkstyvoji karjera\n_START_PARAGRAPH_\nLambertas prad\xc4\x97jo vaidinti nuo ma\xc5\xbedaug de\xc5\xa1imties met\xc5\xb3. Jis vaidino Linus San Diego Lyceum teatro spektaklyje You\xe2\x80\x99re a Good Man, Charlie Brown. Dvylikos jis suvaidino spektaklyje Fiddler On the Roof ir toliau vaidino tokiuose spaktakliuose kaip Hello, Dolly!, Chess, Camelot, The Music Man, Grease bei atliko kapitono Huko vaidmen\xc4\xaf spektaklyje Piteris Penas. B\xc5\xabdamas 19-os Lambertas su \xe2\x80\x9eAnita Mann Productions\xe2\x80\x9c de\xc5\xa1im\xc4\x8diai m\xc4\x97nesi\xc5\xb3 leidosi \xc4\xaf gastroles u\xc5\xbe JAV rib\xc5\xb3, o sugr\xc4\xaf\xc5\xbe\xc4\x99s vaidino operet\xc4\x97je Oran\xc5\xbeo apygardoje, Kalifornijoje. Tuo metu jis dalyvavo spektaklio \xe2\x80\x9eHair\xe2\x80\x9c europieti\xc5\xa1kame pastatyme ir JAV spektakliuose \xe2\x80\x9eBrigadoon\xe2\x80\x9c ir \xe2\x80\x9e110 In The Shade\xe2\x80\x9c. V\xc4\x97liau Kodak teatre suvaidino Joshua miuzikle \xe2\x80\x9eThe Ten Commandments: The Musical\xe2\x80\x9c, kuriame vaidino ir Valas Kilmeris. Lambertas buvo vienas i\xc5\xa1 keli\xc5\xb3 aktori\xc5\xb3 pjes\xc4\x97je, kurie buvo palankiai \xc4\xafvertinti. Jis trumpam pasirod\xc4\x97 kaip pagrindinis atlik\xc4\x97jas roko grup\xc4\x97je \xe2\x80\x9eThe Citizen Vein\xe2\x80\x9c su Steveu Sidelnyku, Tommyu Victoru ir Monte Pittmanu. Tuo metu jis taip pat buvo Fiyero dubleris Broadway miuzikle \xe2\x80\x9eWicked\xe2\x80\x9c. Nuo 2004\xc2\xa0m. jis reguliariai pasirodydavo kabarete \xe2\x80\x9eUpright\xe2\x80\x9c ir \xe2\x80\x9eZodiac Show\xe2\x80\x9c, kuris buvo sukurtas Carmit Bachar i\xc5\xa1 \xe2\x80\x9ePussycat Dolls\xe2\x80\x9c.\n_START_SECTION_\nAmerican Idol\n_START_PARAGRAPH_\n2009\xc2\xa0m. Adamas Lambertas dalyvavo televizijos \xc5\xa1ou \xe2\x80\x9eAmerican Idol\xe2\x80\x9c 8-ajame sezone ir u\xc5\xbe\xc4\x97m\xc4\x97 2 viet\xc4\x85._NEWLINE_Per savo pirm\xc4\x85j\xc4\x85 perklaus\xc4\x85 jis dainavo Michaelo Jacksono \xe2\x80\x9eRock With You\xe2\x80\x9c ir Queen \xe2\x80\x9eBohemian Rhapsody\xe2\x80\x9c. Pusfinaliuose Lambertas buvo i\xc5\xa1rinktas \xc4\xaf Top 13, kur prisijung\xc4\x97 prie 2-os grup\xc4\x97s atlik\xc4\x97j\xc5\xb3 Allison Irahetaos ir Kriso Alleno. Lambertas ir Allenas tapo kambario draugais \xe2\x80\x9eIdol\xe2\x80\x9c viloje._NEWLINE_Michaelo Jacksono savait\xc4\x97s metu jis atliko \xe2\x80\x9eBlack or White\xe2\x80\x9c ir sulauk\xc4\x97 pagyr\xc5\xb3 i\xc5\xa1 vis\xc5\xb3 keturi\xc5\xb3 komisijos nari\xc5\xb3, o Paula Abdul prognozavo, kad jis pateks \xc4\xaf final\xc4\x85. Kit\xc4\x85 savait\xc4\x99 Lambertas atliko \xe2\x80\x9eRing of Fire\xe2\x80\x9c versij\xc4\x85. Nors Randy Jacksonui, Karaai DioGuardi ir Abdul pasirodymas patiko, Simonas Cowellas j\xc4\xaf sukritikavo. Motown vakar\xc4\x85 Lambertas dainavo akustin\xc4\x99 \xe2\x80\x9eThe Miracles\xe2\x80\x9c dainos \xe2\x80\x9eThe Tracks of My Tears\xe2\x80\x9c versij\xc4\x85. Visiems komisijos nariams ji patiko, o Smokey Robinsonas, savait\xc4\x97s vadovas ir originalo autorius ir atlik\xc4\x97jas, plojo Lambertui atsistoj\xc4\x99s. Savo Top 8 pasirodymui Lambertas pasirinko dainos \xe2\x80\x9eMad World\xe2\x80\x9c 2001\xc2\xa0m. Gary\xe2\x80\x99io Jules\xe2\x80\x99o versij\xc4\x85. Kadangi \xc5\xa1ou u\xc5\xbesit\xc4\x99s\xc4\x97 ilgiau nei numatyta, tik Cowellui buvo suteikta teis\xc4\x97 pasisakyti ir jis kaip \xc4\xafvertinim\xc4\x85 pasirinko ovacijas atsistojus. Kit\xc4\x85 vakar\xc4\x85, kai buvo skelbiami rezultatai, kiti komisijos nariai pritar\xc4\x97, kad ovacijos buvo geriausias \xc4\xafvertinimas Lamberto pasirodymui. Antrajam savo Top 7 pasirodymui Lambertas sudainavo \xe2\x80\x9eIf I Can\xe2\x80\x99t Have You\xe2\x80\x9c, kur\xc4\xaf DioGuardi apib\xc5\xabdino kaip \xe2\x80\x9e\xc4\xafsimintiniausi\xc4\x85 pasirodym\xc4\x85\xe2\x80\x9c, o Cowellas jo bals\xc4\x85 apib\xc5\xabdino kaip \xe2\x80\x9enepriekai\xc5\xa1ting\xc4\x85\xe2\x80\x9c. Top 4 pasirodyme Lambertas dainavo pirmas ir atliko \xe2\x80\x9eWhole Lotta Love\xe2\x80\x9c. Cowellas komentavo, kad \xe2\x80\x9etai buvo vienas i\xc5\xa1 mano m\xc4\x97gstamiasi\xc5\xb3 pasirodym\xc5\xb3\xe2\x80\xa6 niekas dabar negali to pralenkti\xe2\x80\x9c, o Abdul apib\xc5\xabdino j\xc4\xaf tobulu._NEWLINE_Lambertui dalyvaujant konkurse internete pasirod\xc4\x97 nuotraukos, kuriose jis bu\xc4\x8diuojasi su vyrais. Komentatoriai diskutavo laidoje \xe2\x80\x9eThe O\xe2\x80\x99Reilly Factor\xe2\x80\x9c ir sutiko, kad nuotraukos netur\xc4\x97s \xc4\xaftakos konkursui. Lambertas patvirtino, kad nuotraukose yra jis, pareik\xc5\xa1damas, kad neturi ko sl\xc4\x97pti ir visada buvo atviras apie savo gyvenim\xc4\x85. \xc5\xbdiniasklaida k\xc4\x97l\xc4\x97 hipotezes apie Lamberto seksualin\xc4\x99 orientacij\xc4\x85: dar\xc4\x97 prielaidas, kad jis yra g\xc4\x97jus ir b\xc5\xabt\xc5\xb3 pirmasis homoseksualas nugal\xc4\x97j\xc4\x99s \xe2\x80\x9eAmerican Idol\xe2\x80\x9c. Dauguma \xc5\xbeiniasklaidos susitelk\xc4\x97 ties \xe2\x80\x9eAmerican Idol\xe2\x80\x9c \xc5\xbei\xc5\xabrov\xc5\xb3 pasirengimu atviram g\xc4\x97jui nugal\xc4\x97tojui. \xe2\x80\x9eRolling Stone\xe2\x80\x9c paklaustas ar spekuliacijos apie jo seksualin\xc4\x99 orientacij\xc4\x85 \xc4\xaftakojo finalin\xc4\xaf balsavim\xc4\x85, Lambertas nusijuok\xc4\x97 ir atsak\xc4\x97 \xe2\x80\x9egalb\xc5\xabt\xe2\x80\x9c. Netrukus po \xe2\x80\x9eAmerican Idol\xe2\x80\x9c pabaigos \xc5\xbeurnalo \xe2\x80\x9eRolling Stone\xe2\x80\x9c pagrindin\xc4\x97s istorijos interviu Lambertas patvirtino, kad yra g\xc4\x97jus._NEWLINE_Top 3 \xc5\xa1ou, kur kiekvienas i\xc5\xa1 trij\xc5\xb3 likusi\xc5\xb3 dalyvi\xc5\xb3 aplanko savo miest\xc4\x85 ir surengia pasirodym\xc4\x85, Lambertas savo alma mater Mount Carmel vidurin\xc4\x97je mokykloje sudainavo Michaelo Jacksono \xe2\x80\x9eBlack or White\xe2\x80\x9c ir \xe2\x80\x9eTears for Fears\xe2\x80\x9c dainos \xe2\x80\x9eMad World\xe2\x80\x9c Gary\xe2\x80\x99io Juleso versij\xc4\x85. Po to San Diego meras Jerry\xe2\x80\x99is Sandersas paskelb\xc4\x97 2009\xc2\xa0m. gegu\xc5\xbe\xc4\x97s 8 d. \xe2\x80\x9eAdamo Lamberto diena\xe2\x80\x9c._NEWLINE_2009\xc2\xa0m. gegu\xc5\xbe\xc4\x97s 20 d. Lambertas buvo paskelbtas \xe2\x80\x9eAmerican Idol\xe2\x80\x9c 8-ojo sezono 2-os vietos laim\xc4\x97toju. Paskutinio epizodo metu Lambertas su roko grupe \xe2\x80\x9eKISS\xe2\x80\x9c atliko dain\xc5\xb3 \xe2\x80\x9eBeth\xe2\x80\x9c, \xe2\x80\x9eDetroit Rock City\xe2\x80\x9c ir \xe2\x80\x9eRock and Roll All Nite\xe2\x80\x9c popuri. Jo nugal\xc4\x97tojo dainos \xe2\x80\x9eNo Boundaries\xe2\x80\x9c versija kartu su laim\xc4\x97tojo Kriso Alleno versija buvo i\xc5\xa1leista per iTunes. Prie\xc5\xa1 paskelbiant rezultatus, Allenas ir Lambertas kartu su Queen gitaristu Brianu May ir b\xc5\xabgnininku Rogeriu Tayloru atliko dain\xc4\x85 \xe2\x80\x9eWe Are the Champions\xe2\x80\x9c._NEWLINE_Nugal\xc4\x97j\xc4\x99s Allenas pasak\xc4\x97 \xe2\x80\x9eAdamas nusipeln\xc4\x97 \xc5\xa1ito\xe2\x80\x9c. Paai\xc5\xa1kindamas savo replik\xc4\x85 Allenas sak\xc4\x97, kad jis tur\xc4\x97jo omenyje, jog Lambertas nusipeln\xc4\x97 laim\xc4\x97ti taip pat kaip ir jis ir, kad Lambertas \xe2\x80\x9ebuvo pastoviausias \xc5\xbemogus visus metus. Jis i\xc5\xa1 tikr\xc5\xb3j\xc5\xb3 buvo vienas i\xc5\xa1 labiausiai apdovanot\xc5\xb3 atlik\xc4\x97j\xc5\xb3, kuriuos a\xc5\xa1 kada nors sutikau\xe2\x80\x9c.\n_START_SECTION_\nPo Idol\n_START_PARAGRAPH_\n2009\xc2\xa0m. gegu\xc5\xbe\xc4\x99 \xc5\xbeurnalas \xe2\x80\x9eBillboard\xe2\x80\x9c patvirtino, kad debiutinis Lamberto albumas bus i\xc5\xa1leistas t\xc5\xb3 pa\xc4\x8di\xc5\xb3 met\xc5\xb3 lapkrit\xc4\xaf._NEWLINE_\xc4\xaera\xc5\xa1in\xc4\x97damas debiutin\xc4\xaf album\xc4\x85 \xe2\x80\x9eFor Your Entertainment\xe2\x80\x9c, Adamas Lambertas dirbo su prodiuseriais Gregu Wellsu, Ryanu Tedderiu, Maxu Martinu, Samu Sparro, RedOne, Dr. Luke ir Linda Perry. 2009\xc2\xa0m. spalio 28 d. Lambertas per Twitter prane\xc5\xa1\xc4\x97, kad pirmasis singlas i\xc5\xa1 albumo bus \xe2\x80\x9eFor Your Entertainment\xe2\x80\x9c, daina, kuri\xc4\x85 prodiusavo Dr. Luke._NEWLINE_Lambertas taip pat \xc4\xafra\xc5\xa1\xc4\x97 garso takel\xc4\xaf \xe2\x80\x9eTime for Miracles\xe2\x80\x9c katastrof\xc5\xb3 filmui \xe2\x80\x9e2012\xe2\x80\x9c, kuris kaip singlas buvo i\xc5\xa1leistas 2009\xc2\xa0m. spalio 20 d. Daina dar prie\xc5\xa1 i\xc5\xa1leidim\xc4\x85 buvo i\xc5\xa1liaupsinta \xe2\x80\x9eQueen\xe2\x80\x9c gitaristo Briano May Daina \xe2\x80\x9eTime for Miracles\xe2\x80\x9c yra ir albume For Your Entertainment._NEWLINE_2009\xc2\xa0m. bir\xc5\xbeelio 19 d. \xe2\x80\x9eHi Fi Recordings\xe2\x80\x9c ir \xe2\x80\x9eWilshire Records\xe2\x80\x9c paskelb\xc4\x97, kad jie i\xc5\xa1leis \xe2\x80\x9eOn With the Show\xe2\x80\x9c, rinkin\xc4\xaf dain\xc5\xb3, kurias Lambertas \xc4\xafra\xc5\xa1\xc4\x97 dar prie\xc5\xa1 dalyvaudamas \xe2\x80\x9eAmerican Idol\xe2\x80\x9c, kai dirbo samdomu muzikantu. V\xc4\x97liau Lambertas prane\xc5\xa1\xc4\x97, kad \xc5\xa1is albumas neatspindi to, su kuo jis dirba dabar. Lapkri\xc4\x8dio 17 d. albumas buvo i\xc5\xa1leistas nauju pavadinimu \xe2\x80\x9eTake One\xe2\x80\x9c._NEWLINE_2009\xc2\xa0m. liepos 5\xe2\x80\x93rugs\xc4\x97jo 15 d. Lambertas dalyvavo ture \xe2\x80\x9eAmerican Idols LIVE! Tour 2009\xe2\x80\x9c su kitais Top 10 dalyvi\xc5\xb3; turas aplank\xc4\x97 50 miest\xc5\xb3 JAV ir Kanadoje._NEWLINE_Lapkrit\xc4\xaf Lambertas Amerikos muzikos apdovanojimuose atliko dain\xc4\x85 \xe2\x80\x9eFor Your Entertainment\xe2\x80\x9c. Pasirodymo metu jis pabu\xc4\x8diavo klavi\xc5\xa1inink\xc4\x85, su \xc5\xa1ok\xc4\x97ju imitavo oralin\xc4\xaf seks\xc4\x85, o kitam graib\xc4\x97 tarpkoj\xc4\xaf. \xe2\x80\x9eRolling Stone\xe2\x80\x9c \xc5\xbeurnalui Lambertas sak\xc4\x97: \xe2\x80\x9eMoterys atlik\xc4\x97jos tai daro jau daug met\xc5\xb3\xc2\xa0\xe2\x80\x93 ple\xc4\x8dia seksualumo ribas\xc2\xa0\xe2\x80\x93 o kai vyras tai padaro, visi pa\xc5\xa1iurpsta. Mes esame 2009-aisiais\xc2\xa0\xe2\x80\x93 laikas surizikuoti, b\xc5\xabti \xc5\xa1iek tiek dr\xc4\x85sesniems, laikas atverti \xc5\xbemon\xc4\x97ms akis, o jei juos tai \xc5\xbeeid\xc5\xbeia, tuomet galb\xc5\xabt a\xc5\xa1\xc2\xa0\xe2\x80\x93 ne jiems. Mano tikslas nebuvo \xc4\xafgristi \xc5\xbemon\xc4\x97ms, o paskatinti i\xc5\xa1rai\xc5\xa1kos [laisv\xc4\x99] ir menin\xc4\x99 laisv\xc4\x99.\xe2\x80\x9c Atsakydama \xc4\xaf jo pasirodym\xc4\x85, T\xc4\x97v\xc5\xb3 televizijos taryba, konservatyvi, agituojanti u\xc5\xbe padorum\xc4\x85 grup\xc4\x97, ragino \xc5\xbeiurovus sk\xc5\xb3stis Federalinei komunikacij\xc5\xb3 komisijai (FCC). Pasirodymas \xc5\xa1ou pabaigoje buvo transliuojamas u\xc5\xbe FCC \xc4\xafprasto 6-22 val. laiko rib\xc5\xb3, kada draud\xc5\xbeiama rodyti nepadori\xc4\x85 med\xc5\xbeiag\xc4\x85. ABC sulauk\xc4\x97 apie 1500 telefonini\xc5\xb3 skund\xc5\xb3 ir paskelb\xc4\x97, kad Lambertas nepasirodys lapkri\xc4\x8dio 25 d. laidoje \xe2\x80\x9eGood Morning America\xe2\x80\x9c, kaip planuota. Vietoj to, televizija CBS pakviet\xc4\x97 Lambert\xc4\x85 pasirodyti laidoje \xe2\x80\x9eThe Early Show\xe2\x80\x9c._NEWLINE_2010\xc2\xa0m. vasario 27 d. Lambert sureng\xc4\x97 savo pirm\xc4\x85 oficial\xc5\xb3 solo koncert\xc4\x85 Indio mieste Kalifornijoje. 2010\xc2\xa0m. baland\xc5\xbeio 13 d. \xe2\x80\x9eAmerican Idol\xe2\x80\x9c epizode jis pasirod\xc4\x97 kaip kviestinis mentorius. 2010\xc2\xa0m. bir\xc5\xbeelio 4 d. Adam Lambert prad\xc4\x97jo savo pirm\xc4\x85j\xc4\xaf solo tur\xc4\x85. Glam Nation turas apkeliavo JAV ir kitus \xc5\xbeemynus._NEWLINE_2010\xc2\xa0m. gruod\xc5\xbeio 6 d. Lambert i\xc5\xa1leido akustin\xc4\xaf EP pavadinimu \xe2\x80\x9eAcoustic Live!\xe2\x80\x9c, \xc4\xafra\xc5\xa1yt\xc4\x85 \xc4\xafvairiose \xc5\xa1alyse. Jis taip pat prane\xc5\xa1\xc4\x97, kad dirba prie savo antrojo albumo, kur\xc4\xaf tikimasi i\xc5\xa1leisti 2011\xc2\xa0m."